ग्रुप के शेयरों में तेजी से LIC का लॉस हुआ रिकवर, 9,000 करोड़ के प्रॉफिट में आई इंश्योरेंस कंपनी
Adani-Hindenburg Controversy - Insurance Company LIC Recovers Losses As Shares Of Hindenburg hit Adani Firms Jump अडाणी ग्रुप के इन्वेस्टर्स को पिछले कुछ दिनों में काफी अच्छा मुनाफा हुआ है। इस बीच देश के सबसे बड़े इंस्टीट्यूशनल इन्वेस्टर 'लाइफ इंश्योरेंस कॉरपोरेशन ऑफ इंडिया' (LIC)
अडाणी ग्रुप के इन्वेस्टर्स को पिछले कुछ दिनों में काफी अच्छा मुनाफा हुआ है। इस बीच देश के सबसे बड़े इंस्टीट्यूशनल इन्वेस्टर 'लाइफ इंश्योरेंस कॉरपोरेशन ऑफ इंडिया' (LIC) का भी लॉस काफी हद तक रिकवर हो गया है। दरअसल, ग्रुप पर हिंडनबर्ग की रिपोर्ट में लगाए गए आरोपों के बाद इन्वेस्टर्स और LIC को भारी नुकसान हुआ था।
अब अडाणी ग्रुप इन दिनों दुनिया के अलग-अलग देशों में फिक्स्ड इनकम रोड-शोज कर निवेशकों का भरोसा जीतने में जुटा है। हाल ही में सिंगापुर और हांगकांग में ग्रुप के रोड-शोज के बाद निवेशकों का भरोसा काफी हद तक बहाल भी हुआ है। इतना ही नहीं ग्रुप को अमेरिकी इन्वेस्टमेंट फर्म GQG पार्टनर्स के को-फाउंडर और चेयरमैन राजीव जैन से 15,000 करोड़ रुपए से ज्यादा का इन्वेस्टमेंट भी मिला है।
पिछले 4 ट्रेडिंग सेशन में ग्रुप की 10 कंपनियों के शेयरों में रही जबरदस्त तेजी
रोड-शोज और इतना बड़ा इन्वेस्टमेंट मिलने से निवेशकों का भरोसा ग्रुप पर काफी हद तक बड़ा है। जिसके कारण पिछले चार ट्रेडिंग सेशन में ग्रुप की 10 लिस्टेड कंपनियों के शेयरों में जबरदस्त तेजी देखने को मिली है। वहीं शुक्रवार को भी ग्रुप के सभी 10 शेयरों में तेजी रही थी।
3 मार्च को अडाणी एंटरप्राइजेज का शेयर सबसे ज्यादा 16.60% चढ़ा
3 मार्च को ग्रुप की फ्लैगशिप कंपनी अडाणी एंटरप्राइजेज का शेयर सबसे ज्यादा 16.60% चढ़ा। वहीं अडाणी पोर्ट्स में 9.76% की तेजी देखने को मिली। इसके अलावा अडाणी ट्रांसमिशन, विल्मर, पावर, टोटल गैस, ग्रीन एनर्जी, अंबुजा सीमेंट, ACC और NDTV के शेयरों में करीब 5-5% की तेजी रही थी।
ग्रुप के शेयरों में तेजी से LIC का लॉस काफी हद तक हुआ रिकवर 
अडाणी ग्रुप के शेयरों में इस तेजी के चलते LIC का लॉस भी काफी हद तक रिकवर हुआ है। इंश्योरेंस कंपनी ने ग्रुप की 10 लिस्टेड कंपनियों में से 7 में निवेश किया है। LIC की अडाणी ग्रीन में 1.28% और पोर्ट्स में 9.14% हिस्सेदारी है। पिछले एक महीने में पोर्ट्स के शेयरों में 25.36% की तेजी आई है।
LIC का 24 जनवरी को ग्रुप में इन्वेस्टमेंट 81,268 करोड़ रुपए का था
US शॉर्ट-सेलर हिंडनबर्ग रिसर्च की डैमेजिंग रिपोर्ट के बाद अडाणी ग्रुप के शेयरों में भारी गिरावट आई थी। जैसे ही ग्रुप के शेयरों में गिरावट आई, LIC का इन्वेस्टमेंट निगेटिव में जाने लगा था। ग्रुप के शेयरों में LIC का 24 जनवरी को इन्वेस्टमेंट 81,268 करोड़ रुपए था, जो गिरकर 29,893.13 करोड़ रुपए पर आ गया था। LIC का ग्रुप के शेयरों में टोटल इन्वेस्टमेंट 30,127 करोड़ रुपए का है।
LIC का इन्वेस्टमेंट 9,000 करोड़ बढ़कर 39,068 करोड़ रुपए हुआ
रिपोर्ट्स के मुताबिक, अडाणी ग्रुप के शेयरों में तेजी के बाद अब LIC का इन्वेस्टमेंट 9,000 करोड़ रुपए बढ़कर 39,068.34 करोड़ रुपए हो गया है। एक समय फरवरी में LIC को अडाणी ग्रुप के स्टॉक्स से 50,000 करोड़ रुपए का लॉस हो गया था।
31 दिसंबर 2022 को ग्रुप के शेयरों में 82,970 करोड़ रु. था LIC का इन्वेस्टमेंट
अडाणी के 7 शेयरों- अडाणी एंटरप्राइजेज, ग्रीन एनर्जी, पोर्ट्स, टोटल गैस, ट्रांसमिशन, अंबुजा सीमेंट्स और ACC में LIC के इन्वेस्टमेंट की कंबाइंड मार्केट वैल्यू 31 दिसंबर 2022 को 82,970 करोड़ रुपए थी, जो 23 फरवरी को घटकर 33,242 करोड़ रुपए रह गई थी। तब LIC के पास ग्रुप के 7 शेयरों की 1% से ज्यादा की हिस्सेदारी थी।
LIC ने 30 जनवरी को एक बयान में कहा था कि 31 दिसंबर 2022 तक अडाणी ग्रुप की कंपनियों में इक्विटी और लोन के तहत उसकी टोटल होल्डिंग 35,917.31 करोड़ रुपए की थी। वहीं 27 जनवरी 2023 को LIC के इन्वेस्टमेंट की मार्केट वैल्यू 56,142 करोड़ रुपए थी।
4 सेशन में ग्रुप की 10 कंपनियों का mcap 1.73 लाख करोड़ रु बढ़ा
पिछले कुछ ट्रेडिंग सेशन में अडाणी ग्रुप की कंपनियों के शेयरों में काफी तेजी आई है। रिपोर्ट्स के मुताबिक, ग्रुप की 10 लिस्टेड कंपनियों ने 3 मार्च तक पिछले 4 ट्रेडिंग सेशन में अपने कंबाइंड मार्केट कैपिटलाइजेशन (mcap) में 1.73 लाख करोड़ रुपए जोड़े हैं।
लंदन, दुबई और अमेरिका में रोड-शोज करेगा अडाणी ग्रुप
रिपोर्ट्स के मुताबिक, सिंगापुर और हांगकांग के बाद अब अडाणी ग्रुप निवेशकों का भरोसा जीतने के लिए इस महीने 7 मार्च से 15 मार्च के बीच लंदन, दुबई और अमेरिका के कई शहरों में फिक्स्ड इनकम रोड-शोज करेगा। ग्रुप के मैनेजमेंट के मेंबर्स और ग्रुप के चीफ फाइनेंशियल ऑफिसर जुगशिंदर सिंह भी रोड-शोज में शामिल होंगे। ग्रुप को उम्मीद है कि इन रोड-शोज के जरिए वो निवेशकों से मिल पाएंगे और कंपनी पर निवेशकों का भरोसा और बढ़ेगा।
GQG ने अडाणी एंटरप्राइजेज की 3.4% हिस्सेदारी खरीदी
सिंगापुर और हांगकांग रोड-शो के बाद अडाणी ग्रुप को काफी बड़ा इन्वेस्टमेंट भी मिला। अडाणी ग्रुप की चार कंपनियों में GQG पार्टनर्स ने 15,446 करोड़ रुपए का इन्वेस्टमेंट किया है। ग्रुप ने गुरुवार को बताया था कि GQG ने 662 मिलियन डॉलर (5,421 करोड़ रुपए) में अडाणी एंटरप्राइजेज की 3.4% हिस्सेदारी खरीदी है।
वहीं GQG ने 640 मिलियन डॉलर (5,240 करोड़ रुपए) में अडाणी पोर्ट्स के 4.1%, 230 मिलियन डॉलर (1,883 करोड़ रुपए) में ट्रांसमिशन के 2.5% और 340 मिलियन डॉलर (2,784 करोड़ रुपए) में ग्रीन एनर्जी के 3.5% स्टॉक्स खरीदे हैं।
हिंडनबर्ग ने ग्रुप पर लगाया था स्टॉक मैनिपुलेशन का आरोप
24 जनवरी को अमेरिकी शॉर्ट सेलर हिंडनबर्ग रिसर्च की रिपोर्ट सामने आने के बाद से अडाणी ग्रुप के शेयरों में काफी ज्यादा उतार-चढ़ाव देखने को मिला था। हिंडनबर्ग ने अडाणी ग्रुप की कंपनियों पर स्टॉक मैनिपुलेशन और अकाउंटिंग फ्रॉड का आरोप लगाया था। हालांकि, अडाणी ग्रुप ने हिंडनबर्ग के सभी आरोपों को गलत बताया था।
